B. Osobitná časť

K Čl. I

K bodu 1

           Úprava ustanovenia § 2 ods. 3 písm. c) vyplynula z pripomienky Európskej komisie k transpozícii smernice Európskeho parlamentu a Rady 2008/105/ES zo 16. decembra 2008 o environmentálnych normách kvality v oblasti vodnej politiky, o zmene a doplnení a následnom zrušení smerníc Rady 82/176/EHS, 83/513/EHS, 84/156/EHS, 84/491/EHS a 86/280/EHS a o zmene a doplnení smernice Európskeho parlamentu a Rady 2000/60/ (čl. 3 ods. 2). 

Dopĺňa sa možnosť zvoliť iný interval monitorovania ako raz za rok, ak je to opodstatnené na základe technických poznatkov a odborných posúdení.

K bodu 2 

Aktualizácia poznámky pod čiarou k odkazu 11.

K bodu 3

Aktualizácia poznámky pod čiarou k odkazu 13.

K bodu 4

Úprava ustanovenia § 4 ods. 1 vyplynula z pripomienky Európskej komisie k transpozícii citovanej smernice (čl. 5 ods. 2). Súpisy emisií vypúšťaní a únikov prioritných látok a znečisťujúcich látok uvedených v prílohe č. 1 časti A musia zohľadňovať vplyv ľudskej činnosti na stav vôd,  informácie získané  prostredníctvom programov monitorovania vôd a ďalšie  dostupné údaje. Tento súpis možno doplniť mapovým zobrazením, ak existuje a aj  koncentráciami v sedimente a v živom organizme, ak je to potrebné. 

K bodu 5

           Úprava ustanovenia § 5 ods.1  písm. b) vyplynula z pripomienky  Európskej komisie k transpozícii citovanej smernice (čl. 6 ods. 1) . Stanovuje sa výnimka z povinnosti dodržiavať environmentálne normy kvality (ENK) pre povrchové vody, ak členský štát „v dôsledku cezhraničného znečisťovania nebol schopný prijať účinné opatrenia na dodržanie príslušných environmentálnych noriem kvality (ENK)". 

V niektorých prípadoch na území členských štátov môže dôjsť k znečisťovaniu zo zdrojov, ktoré ležia mimo ich jurisdikcie. Preto je vhodné objasniť, že členský štát by neporušil svoje povinnosti, ak by sa environmentálne normy kvality (ENK) prekročili z dôvodov takéhoto cezhraničného znečisťovania pod podmienkou, že splnil určité podmienky a že vhodne použil príslušné ustanovenia citovanej smernice. 

K bodu 6

Úprava vyplynula z pripomienky  Európskej komisie k transpozícii prílohy č. 1 časť A citovanej smernice. V prílohe 1 časti A „Vysvetlivky“  druhom bode sa stanovuje, že parametrom je environmentálna norma kvality (ENK) vyjadrená ako ročná priemerná hodnota (RP-ENK) a  ak nie je uvedené inak, platí pre sumu koncentrácií všetkých izomérov.

K bodu 7

Úprava vyplynula z pripomienky  Európskej komisie k transpozícii prílohy č. 1 časť B citovanej smernice

           Do prílohy 1 časť B bodu 1 prvom bode sa dopĺňa, spôsob ako postupovať počas uplatňovania metódy environmentálnej normy kvality (ENK), ak neexistuje vhodná analytická metóda, t. j. ako spĺňať minimálne kritériá vykonávania. 

Zároveň je doplnený odkaz na nariadenie vlády Slovenskej republiky č. 201/2011 Z. z., ktorým sa ustanovujú technické špecifikácie pre chemickú analýzu a monitorovanie stavu vôd. Týmto predpisom bola prebratá do slovenského právneho poriadku Smernica Európskeho parlamentu a Rady 2009/90/ES z 31. júla 2009, ktorou sa v súlade so smernicou Európskeho parlamentu a Rady 2000/60/ES ustanovujú technické špecifikácie pre chemickú analýzu a sledovanie stavu vôd. 

Týmto aktom sa prijímajú technické špecifikácie pre monitorovanie chemických látok a kvalitu analytických výsledkov v súlade so smernicou 2000/60/ES Európskeho parlamentu a Rady z 23. októbra 2000, ktorou sa stanovuje rámec pôsobnosti pre opatrenia spoločenstva v oblasti vodného hospodárstva.

K bodu 8

            Aktualizácia poznámky pod čiarou k odkazu 20, ktorá je uvedená v prílohe č. 1.

K Čl. II

            Navrhuje sa účinnosť nariadenia vlády.